**Klons2**

Grāmatvedības programma

Sistēmas apraksts

Autors: Aivars Ikaunieks

E-pasta adrese:

[aivars.ik@gmail.com](mailto:aivars.ik@gmail.com)

[1. Programmas instalācijā 3](#_Toc193110676)

[2. Sistēma 3](#_Toc193110677)

[2.1. Pieslēgtā saimniecība 3](#_Toc193110678)

[2.2. Datu bāzes lietotāji un paroles 3](#_Toc193110679)

[2.3. Datu bāzes 4](#_Toc193110680)

[2.3.1. Pieslēgt citu datu bāzi 4](#_Toc193110681)

[2.3.2. Pieslēgt tukšo datu bāzi 5](#_Toc193110682)

[2.3.3. Izveidot jaunu datu bāzi 5](#_Toc193110683)

[2.3.4. Dzēst datu bāzi 5](#_Toc193110684)

[2.3.5. Labot datu bāzu sarakstu 5](#_Toc193110685)

[2.4. Datu labojumu reģistri 7](#_Toc193110686)

[2.4.1. Dokumentu labojumi 7](#_Toc193110687)

[2.4.2. Meklēt izmaiņas 7](#_Toc193110688)

[2.5. Rādīt pēdējās kļūdas 8](#_Toc193110689)

[2.6. Kā strādāsim? 8](#_Toc193110690)

[2.6.1. Finanšu moduļa darba parametri 8](#_Toc193110691)

[2.6.2. Algu moduļa darba parametri 9](#_Toc193110692)

[2.6.3. Rezerves kopēšana 9](#_Toc193110693)

[2.7. Datu eksports 9](#_Toc193110694)

[2.8. Datu Imports 10](#_Toc193110695)

[2.9. Datu bāzes imports 10](#_Toc193110696)

[2.10. Izmest nesaglabātās izmaiņas 11](#_Toc193110697)

[2.11. Atkārtoti ielādēt datus no datu bāzes 11](#_Toc193110698)

[3. Programmas atbalsts 12](#_Toc193110699)

# Programmas instalācijā

Instalācijas failu var atrast programmas mājas lapā <https://klons.id.lv/>. No mājas lapas lejup lādētais fails ir zip arhīvs ar paplašinājumu .zip, kas satur palaižamu instalācijas failu ar paplašinājumu .exe.

Pēc uzstādīšanas programmas startēšanas, jums būs jāizdara svarīga izvēle - kurā vietā uz cietā diska (kurā mapē) uzstādīt Klonu. Programma piedāvās uzstādīt Klonu mapē **"C:\Klons2.net"**, Jaunāku Klona versiju var uzstādīt pa virsu vecajai - svarīgi, lai būtu norādīta pareiza **Klona mape**. Ja jaunā versija tiek uzstādīta pa virsu vecajai versijai, ieteicams pirms instalēšanas visu klona mapīti saglabāt kā rezerves kopiju (nokopēt uz citu disku vai mapīti).

Pēc Klona uzstādīšanas uz ekrāna (Desktop) parādīsies Klona startēšanas ikona.

# Sistēma

Izvēlnē **Sistēma** ir šādas komandas:

* [Nomainīt saimniecību](#topic_FormaPieslegtasaimnieciba)
* [Kā strādāsim?](#topic_FormaKastradasim)
* Rādīt atvērto logu sarakstu
* [Datu labojumu reģistri](#topic_SistemLogriki)
* [Datu eksports](#_3.6._Datu_eksports)
* [Datu imports](#_3.7._Datu_Imports)
* [Datu bāzes imports](#_3.8._Datu_bāzes)
* Atvērt programmas mapi
* Atvērt rezerves kopiju mapi
* [Izmest nesaglabātās izmaiņas](#_3.9._Izmest_nesaglabātās)
* [Atkārtoti ielādēt datus no datu bāzes](#_3.10._Atkārtoti_ielādēt)
* Aizvērt

## Pieslēgtā saimniecība

**Kā atrast:** izvēlne *Sistēma → Nomainīt saimniecību*

Šeit var apskatīties:

1. pieslēgtās saimniecības nosaukumu
2. aprakstu
3. pieslēgtās datu bāzes faila nosaukumu

No šī loga var pāriet pie:

* [datu bāzes nomaiņas](#topic_Pieslegtcitudatubazi),
* [jaunas datu bāzes veidošanas](#topic_Izveidotjaunudatubazi),
* [datu bāzes lietotāju saraksta](#topic_FormaDatubazeslietotaji) rediģēšanas.

Lai uzsāktu darbu ar pieslēgto saimniecību jānospiež poga **Turpināt**

Bet pirms tam ir jānorāda lietotāja vārds un parole, ja tāda ir.

## Datu bāzes lietotāji un paroles

**Kā atrast:** izvēlne *Sistēma → Nomainīt saimniecību → poga ">>"*

Ja lietotājs nav **administrators**, tad viņam neizdosies rediģēt lietotāju sarakstu. Viņam pēc nospiešanas uz pogas ">>" atvērsies logs, kurā viņš varēs nomainīt savu paroli.

Administratoram atvērsies saraksts ar trīs laukiem:

1. Vārds - lietotāja vārds (vārds, uzvārds tā saīsinājums vai iesauka)
2. Parole
3. Tips

Ja parole nav uzrādīta, tad tā nebūs vajadzīga, lai pieslēgtos datu bāzei.

Ir divi lietotāju tipi:

A - administrators

B - visi pārējie

**Administratoram** atšķirībā no visiem pārējiem ir atļauts rediģēt lietotāju sarakstu - pievienot jaunus lietotājus, dzēst lietotāju un mainīt paroles.

Var strādāt arī neizmantojot paroļu aizsardzību. Pēc jaunas datu bāzes izveidošanas, tai ir viens lietotājs ar vārdu "Admin", bez paroles.

## Datu bāzes

**Kā atrast:** Izvēlne *Sistēma → Nomainīt saimniecību → poga Nomainīt saimniecību*

Klonā vienlaikus var kārtot grāmatvedību vairākām saimniecībām. Katrai saimniecībai tiek izveidota atsevišķa datu glabātuve - **datu bāze**, - kas nav saistīta ar citām datu bāzēm. Strādājot ar kādu no izveidotajām datu bāzēm, nepastāv iespēja mainīt informāciju citā datu bāzē.

Jaunu datu bāzi grāmatvedis izveido, uzsākot darbu ar jaunu saimniecību (klientu - uzņēmumu)

Jaunu datu bāzi var veido arī uzsākot jaunu grāmatvedības gadu, ja datu apjoms datu bāzē ir tik liels, ka tas ietekmē programmas ātrdarbību. Parasti jauna datu bāze netiek veidota katram grāmatvedības uzskaites gadam, ja datu apjoms nav tik liels. Noslēdzot grāmatvedības gadu ieteicams saglabāt datu bāzes rezerves kopiju, gadījumam ja dati nejauši tiek mainīti un ir nepieciešams atrast notikušās izmaiņas.

Datu bāzu saraksts izskatās aptuveni šāds

|  |  |
| --- | --- |
| **Kods** | **Apraksts** |
| Puriņi, ZS | Puriņi, ZS 2003-2004 |
| Auļi, SIA | Auļi, SIA 2003-2010 |
| Auļi, SIA | Auļi, SIA 2011- |

Tātad, mēs redzam, ka grāmatvedis strādā ar diviem uzņēmumiem (zs Puriņi un SIA Auļi), viņš ir izveidojis trīs datu bāzes, Vienā datu bāzē tiek kārtota grāmatvedība priekš ZS Puriņi par 2003 un 2004 gadu, bet priekš SIA Auļi 2003-2010. un 2011-. gadiem ir izveidotas atsevišķas datu bāzes.

Datu bāzu sarakstā parasti ir arī **tukšā datu bāze**. Šī datu bāze tiek izmantota veidojot jaunas datu bāzes - tukšā datu bāze vienkārši tiek nokopētu zem jaunās saimniecības nosaukuma.

Parasti šī datu bāze nav pilnīgi tukša, tajā grāmatvedis ir izveidojis kontu, kodu plānus un personu sarakstu. Līdz ar to, izveidojot jaunu datu bāzi, kontu un kodu plāns nebūs jāievada "no nulles" - tas tur jau būs, atliks tikai to pamainīt atkarībā no uzņēmuma darbības specifikas.

Logā **Datu bāzes** var veikt šādas darbības.

1. [Pieslēgt](#topic_Pieslegtcitudatubazi) kādu no sarakstā redzamajām datu bāzēm
2. [Izveidot jaunu](#topic_Izveidotjaunudatubazi) datu bāzi
3. [Izdzēst](#topic_Dzestdatubazi) datu bāzi
4. Uzsākt datu bāzu [sarakstu labošanu](#topic_Labotdatubazusarakstu)

### Pieslēgt citu datu bāzi

**Kā atrast:** Izvēlne *Sistēma → Nomainīt saimniecību → poga Nomainīt saimniecību*.

**Ko darīt:**

1. datu bāzu sarakstā vajag izvēlēties (ar peles klikšķi) kādu datu bāzi un nospiest uz pogas **Pieslēgt**, vai divreiz klikšķināt ar peli uz vēlamās saimniecības nosaukuma.
2. Logā **Pieslēgtā saimniecība**, ja nepieciešams, jāizvēlas savs lietotāja vārds un jāievada parole (ja tāda ir iepriekš uzstādīta)
3. Spiežam uz pogas Turpināt.

Strādājot ar Klonu, ekrāna augšējā kreisajā stūrī ir rakstīts saimniecības nosaukums.

Lai pārbaudītu to, kāda saimniecība ir pieslēgta, var apskatīties logu **Ziņas par uzņēmumu**.

Lai sāktu darbu ar cita uzņēmuma (saimniecības) dokumentiem, ir jānomaina datu bāze.

### Pieslēgt tukšo datu bāzi

**Kā atrast:** Izvēlne *Sistēma → Nomainīt saimniecību → poga Nomainīt saimniecību*

Datu bāzu sarakstā parasti ir arī "**tukšā datu bāze**". Šī datu bāze tiek izmantota veidojot jaunas datu bāzes - tukšā datu bāze vienkārši tiek nokopētu zem jaunās saimniecības nosaukuma.

Parasti šī datu bāze nav pilnīgi tukša, tajā grāmatvedis ir izveidojis kontu, kodu plānus un personu sarakstu. Līdz ar to, izveidojot jaunu datu bāzi, kontu un kodu plāns nebūs jāievada "no nulles" - tas tur jau būs, atliks tikai to pamainīt atkarībā no uzņēmuma darbības specifikas.

Izvēloties pieslēgt tukšo datu bāzi, parādīsies brīdinājums, uz kuru jāatbild nospiežot uz pogas OK.

Nākamais solis ir rediģēt tukšās datu bāzes kontu plānu, kodu sarakstus un iespējams arī persona sarakstu. Nākamā datu bāze, kas tiks izveidota no jauna, saturēs jau šīs izmaiņas.

### Izveidot jaunu datu bāzi

**Kā atrast:** Izvēlne *Sistēma → Nomainīt saimniecību → poga Nomainīt saimniecību → poga Izveidot jaunu*

Atvērsies logs **Izveidot jaunu saimniecību**

Šajā logā ir jānorāda jaunās datu bāzes (saimniecības) nosaukums un apraksts.

Nospiežot uz pogas **Izveidot jaunu**, mēs atgriežamies pie loga **Datu bāzes**,lai pieslēgtu jaunizveidoto saimniecību.

### Dzēst datu bāzi

**Kā atrast:** Izvēlne *Sistēma → Nomainīt saimniecību → poga Nomainīt saimniecību* → poga Dzēst

**Ko darīt:**

1. Jāpārliecinās, ka tā datu bāze ko Jūs vēlaties izdzēst dotajā brīdī nav pieslēgta. Ja tā tomēr ir pieslēgta, tad vispirms ir jāpaskatās zem datu bāzu saraksta, kur ir rakstīts pieslēgtās datubāzes faila nosaukums un mapīte (ceļš) kur šo failu atrast. Pēc tam ir jāpieslēdz kāda cita saimniecība.
2. Datu bāzu sarakstā jāizvēlas dzēšamā saimniecība, bet nevajag to pieslēgt, un jānospiež uz pogas **dzēst**
3. Nākošais solis ir izlemt, ko darīt ar izdzēstās [datu bāzes failu](#topic_Klonafailusistema), jo pēc pogas **Dzēst** nospiešanas faktiski tika izdzēsts datu bāzes nosaukums no saraksta, bet datu fails joprojām ir palicis datorā uz cietā diska. Šo failu tagad ir jāatrod un jāizdzēš vai jāarhivē

### Labot datu bāzu sarakstu

**Kā atrast:** Izvēlne *Sistēma → Nomainīt saimniecību → poga Nomainīt saimniecību → poga Labot sarakstu*

**Ko darīt:**

Nospiežot pogu **Labot sarakstu** atvērsies logs **Saimniecību failu saraksts**

Šajā logā ir četras kolonnas:

1. Kods
2. Apraksts - datu bāzes nosaukums
3. Pieslēgums (FBEmbeded)
4. Fails - faila nosaukums ar paplašinājuma ".fdb"
5. Mape - datu bāzes faila atrašanās vieta uz cietā diska vai tīklā

Ja nav norādīta faila mape, tiks izmantots mape 'DB', kas atrodas Klons.Net mapē. Simbols '@' parametrā mape tiks aizstāts ar mapēs 'DB' adresi.

Šajā tabulā var rediģēt esošos ierakstus, piemēram, mainīt datu bāzes nosaukumu, pievienot jaunus ierakstus un dzēst ierakstus.

Šeit var nodrošināt piekļuvi datu bāzei caur tīklu un veikt citas operācijas, kas ir saistītas ar [Klona failu sistēmu](#topic_Klonafailusistema).

#### Klona failu sistēma

**Sistēmas faili**

Dažu Klons2 darbībai izmantoto failu apraksts

|  |  |
| --- | --- |
| Klons2.exe | - programmas palaišanai |
| \Config\MasterList.xml | - datu bāzu saraksts |
| \DB\base\klons00.fdb | - tukšā datu bāze |
| \Reports | - mape satur atskaišu šablonus |

**Klona darba mape**

Visiem sistēmas failiem ir jāatrodas Klona darba mapē. Instalējot Klonu, programma piedāvā izveidot Klona darba mapi zem "C:\Klons2", bet ir iespējams to arī nomainīt. Turklāt ir iespējams vienlaikus strādāt ar vairākām Klona darba mapēm - katrā mapē iekopējot visus sistēmas failus. Piemēram, drošības un arhivēšanas nolūkos, sākot jaunu uzskaites gadu, var izveidot jaunu Klona darba mapi.

**Klona shortcuts**

Instalējot Klonu uz Windows darbvirsmas (desktop) tiek izveidota **Klons2 ikona** (shortcut), ar kuru var startēt programmu. Šī ikona norāda uz failu "klons2.exe" klona darba mapē. Ja darba mape tiek pārvietota (vai izveidota jauna), jāmaina arī Klona Shortcut (ikonas) parametri (labais klik ar peli → properties → Target), kur jānorāda izmainītās vai jaunizveidotās darba mapītes atrašanās vieta. Uz ekrāna var atrasties vairākas Klona ikonas, kas norāda uz atsevišķām darba mapēm.

**Saimniecību datu bāzes**

Katra datu bāze tiek glabāta atsevišķā failā, kurš atrodas kaut kur uz grāmatveža datora cietā diska. Parasti saimniecību datu bāzes atrodas Klona **darba mapē**, bet ir iespējams tās izvietot kādā citā vietā uz cietā diska vai arī citā datorā ar Firebird serveri, pie kura var piekļūt caur tīklu.

**Datu bāzu reģistrs**

Katra datu bāze, kas nepieciešama darbam, tiek reģistrēta datu bāzu sarakstā. Tas satur datu bāzes nosaukumu (saimniecības nosaukumu), aprakstu, faila nosaukumu ar paplašinājumu ".fdb" un faila atrašanās vietu (mapi), ja tas neatrodas Klona darba mapē. Šo sarakstu var labot zem *Sistēma → Nomainīt saimniecību → poga Nomainīt saimniecību → poga Labot sarakstu.*

**Jaunas datu bāzes veidošana**

Veidojot jaunu datu bāzi Klonā, tiek nokopēts tukšās datu bāzes fails klons00.fdb, kas atrodas \DB\base mapē. Jaunā faila nosaukums būs, piemēram klons\_2.fdb - tas sāksies ar "klons", tad seko kāds skaitlis un ".fdb". Datu bāzu sarakstā (\config\MasterList.xml) tiek izveidots jauns ieraksts, kas satur jaunās datu bāzes datus.

**Datu bāzes dzēšana**

Lai izdzēstu datu bāzi, ir jāizdara divas lietas:

1. Jāizdzēš attiecīgais ieraksts datu bāzu sarakstā un jāatceras datu bāzes atrašanās vieta un faila nosaukums. Ja datu bāzes sarakstā nav norādīts ceļš pie faila, tad tas atrodas Klona darba mapē "\DB".
2. Jāizdzēš vai jāarhivē datu bāzes fails

**Darbs tīklā**

Klons.Net pamatā izmanto Firebird embeded versiju, bet var pieslēgties arī pie tīklā uzstādīta Firebird servera. Lai to izdarītu, jārediģē datu bāzes apraksts, pieslēguma "FBEmbeded" vietā norādot "FBServer". Papildus jārediģē fails MasterList.xml, kur jānorāda pieslēguma parametri.

## Datu labojumu reģistri

**Kā atrast:** Izvēlne *Sistēma → Datu labojumu reģistri*

**Kas ir Datu labojumu reģistrs?**

Datu labojumu reģistrs tiek izmantots tikai finanšu modulī, citos moduļos veiktie labojumi netiek reģistrēti.

Datu labojumu reģistrā ir dati par izmaiņām dokumentos un kontējumos. Reģistrs ir veidots ierakstu žurnālam līdzīgā logā. Tajā tiek saglabāti dati par labotajiem un dzēstajiem ierakstiem (dokumentiem).

Piemēram, kad tiek izmainīts dokumenta numurs, labojumu reģistrā būs atrodama šī dokumenta versija pirms labošanas. Tāpat tiek saglabāti arī izdzēstie dokumenti – tos var atrast pēc dzēšanas datuma.

Visām izmaiņām tiek nofiksēts to izdarīšanas datums un laiks.

Ja laika intervāls starp diviem labojumiem ir mazāks par 1 stundu, tad labojumu reģistrā netiks saglabāta dokumenta versija pirms labošanas.

Izvēlnē **Datu labojumu reģistri** ir šādas komandas:

* Dokumentu labojumi
* Kontējumu labojumi
* Meklēt izmaiņas

### Dokumentu labojumi

**Kā atrast:** Izvēlne *Sistēma → Datu labojumu reģistri → Dokumentu labojumi*

Tabulā ir redzami dati par grāmatvedības dokumentu labojumiem un dzēstajiem dokumentiem. Tabulā var atrast informāciju par dokumentu pirms tā labošanas vai dzēšanas, kas veikta reģistrētajā datumā un laikā.

1. Labojuma datums - datums un laiks, kurā reģistrētas izmaiņas
2. Dzēšanas datums - datums un laiks, kurā reģistrēta dokumenta dzēšana.

**Labojuma datums** var norādīt:

1. uz datumu, kad attiecīgais dokumenta apraksts tika rediģēts,
2. vai uz datumu, kad dokumenta kontējumi tika rediģēti

**Dzēšanas datums** parāda, kurā datumā šis dokuments ir dzēsts. Šis datums parādīsies pie visām dokumenta labotajām versijām.

**Kā atrast pēdējās izmaiņas?**

1. klikšķinot uz datumu kolonnas virsraksta, var veikt datu kārtošanu augošā vai dilstošā secībā, kas atvieglo ierakstu atrašanu ar noteiktu datumu;
2. klikšķinot tabulas kreisajā augšējā stūrī var iezīmēt visu tabulu un pārkopēt to uz Excel, kur datu filtrēšanai un meklēšanai ir plašākas iespējas.

Loga apakšējā riku joslā ir poga Dokumenta vēsture, ar kuru var atvērt logu, kurā pārskatāmi tiks attēlota attiecīgā dokumenta izmaiņu vēsture.

### Meklēt izmaiņas

**Kā atrast:** Izvēlne *Sistēma → Datu labojumu reģistri → Meklēt izmaņas*

Šeit var atlasīt datus par dokumentiem un kontējumiem, kuri ir laboti pēc noteikta datuma. Svarīgs meklēšanas parametrs ir **Labojuma datuma slieksnis**. Dokumentam tiek meklēta pēdējā labojuma versija līdz norādītajam labojuma datuma slieksnim un aktuālā versija pēc šī datuma. Ja vismaz viena no šīm versijām atbilst norādītajiem meklēšanas parametriem, tās tiek iekļautas meklēšanas rezultātos. Meklēšanas rezultātos tiek iekļauti arī dokumenti, kas ir izveidoti līdz norādītajam datuma slieksnim un ir dzēsti vēlāk, kā arī dokumenti kas izveidoti pēc šī datuma bet atbilst meklēšanas parametriem (dokumenta datums no – līdz, …).

Meklēšanas parametros obligāti jānorāda dokumenta datums no – līdz un **Labojuma datuma slieksnis**, pārējos parametrus var izmantot, lai sašaurinātu meklēšanas rezultātus.

Loga apakšējā riku joslā ir poga Dokumenta vēsture, ar kuru var atvērt logu, kurā pārskatāmi tiks attēlota attiecīgā dokumenta izmaiņu vēsture.

## Rādīt pēdējās kļūdas

**Kā atrast:** Izvēlne *Sistēma* ***→*** *Rādīt pēdējās kļūdas*

Ievadot datus, piemēram, veidojot algu sarakstus no sagatavēm, programma var parādīt paziņojumu ar kļūdu sarakstu. Šajā logā var apskatīties kļūdas no pēdējā kļūdu paziņojuma.

## Kā strādāsim?

**Kā atrast:** Izvēlne *Sistēma → Kā strādāsim*

Šajā logā ir šādas sadaļas:

1. Programmas izskatu;
2. Finanses – finanšu moduļa darba parametri;
3. Algas – algas moduļa darba parametri;
4. Rezerves kopēšana.

Lietotāja ērtībai ir iespējams nomainīt:

1. Programmā izmantoto fontu;
2. Krāsu paleti.

Palielinot fonta izmēru, programmas saskarsmes elementi un teksta burti kļūs lielāki, padarot tekstu vieglāk salasāmu.

### Finanšu moduļa darba parametri

Šeit var ir izvēlēties, kuras [kontējuma pazīmes](#topic_Kontupazimes) grāmatvedībā tiks izmantotas.

1. Naudas plūsmas kods
2. IIN ieņēmumu izdevumu kods
3. Produkta, nozares kods
4. PVN kods

Šī izvēle ir tieši atkarīga no uzņēmuma specifikas un nepieciešamajām uzskaites atskaitēm.

Vispirms vajadzētu atbildēt uz sekojošiem jautājumiem:

1. Vai uzņēmums ir **PVN maksātājs**. Ja nav, tad nebūs vajadzīga kontējuma piektā pazīme - PVN kods2.
2. Vai uzņēmums ir IIN maksātājs, kam jāved **saimnieciskās darbības ieņēmumu un uzdevumu uzskaites žurnāls**. Ja nē, tad nebūs vajadzīga kontējuma trešā pazīme - IIN ieņēmumu, izdevumu kods (darījumu žurnāla kods)
3. Vai ir nepieciešams ieņēmumus vai izdevumus dalīt pa ražošanas produktiem vai nozarēm. Ja nē, tad nebūs vajadzīga kontējuma ceturtā pazīme - produkta nozares kods.
4. Naudas plūsmas kods noteikti noderētu IIN maksātājiem, kuriem grāmatvedībā jāatspoguļo ieņēmumus un izdevumus pēc kases (naudas plūsmas) principa. Bet naudas plūsmas atskaite varētu būt lietderīga arī jebkuram citam uzņēmum.

Ja uzņēmums neizmanto norēķinus ārvalstu valūtās, iespējams netiks izmantota kontējuma valūtas kolonna. Tāpēc šeit ir iespēja paslēpt šo kolonnu un kolonnu "Summa EUR". Tas nozīmē, ka paliks redzama tikai kolonna "Summa valūtā", kas var apgrūtināt darījumu valūtā atšķiršanu no darījumiem eiro.

### Algu moduļa darba parametri

Šeit var norādīt šādus datus:

* Cik mēnešus ielādēt, atverot saimniecību;
* Vai rādīt algas aprēķinu koplapas;
* Vai ieturēto IIN norādīt tādu pašu kā aprēķināto.

Šī izvēle ir tieši atkarīga no uzņēmuma specifikas, darbinieku skaita. Ja viena mēneša ietvaros tiek sagatavots tikai viens algas aprēķins, netiek izmantoti papildus amati un neveidojas algas izmaksas parādi, var norādīt lielāku ielādējamo mēnešu skaitu, neizmantot algas aprēķina koplapas.

Svarīgi ir ielikt atzīmi, ka VID atskaitēs (darba devēja ziņojums) ieturēto IIN uzrādīt tādu pašu kā aprēķināto, jo uz doto brīdi tas atbilst normatīvo aktu prasībām.

### Rezerves kopēšana

Pieslēdzot saimniecību programma var veikt attiecīgā datu bāzes rezerves kopēšanu – fails tiek saarhivēts zip formātā un nokopēts uz norādīto mapi. Automātiskā rezerves kopēšana ir paredzēta tikai lokālajiem datu bāzes failiem. Ja tiek izmantots Firebird serveris uz atsevišķa datora, rezerves kopēšana ir jāveic izmantojot speciāli tam paredzētos Firebird rīkus.

Šeit var izdarīt izvēli saistībā ar rezerves kopēšanas organizēšanu:

* Rezerves kopēšanas plāns:
  + Nekad – rezerves kopijas netiek veidotas;
  + Pirms aktualizēšanas – rezerves kopijas tiek veiktas tikai pirms datu bāzes versijas aktualizēšanas;
  + Vienreiz dienā – rezerves kopija tiek veidoti vienreiz dienā, kad datu bāze tiek pieslēgta pirmo reizi;
  + Pirms katras atvēršanas – rezerves kopija tiek veidota katru reizi, kad tā tiek pieslēgta.
* Rezerves kopiju mape.

Izvēloties rezerves kopēšanas plānus vienreiz dienā un pirms katras atvēršanas, rezerves kopijas tiks veiktas arī pirms versijas aktualizēšanas.

Rezerves kopēšanai ieteicams norādīt mapi, kas neatrodas uz tā paša cietā diska, kurā atrodas arhivējamie faili.

## Datu eksports

**Kā atrast:** Izvēlne *Sistēma → Datu eksports*

Šeit var veikt pieslēgtās saimniecības finanšu moduļa datu eksportu uz Excel xls failu. Eksportēti tiks dokumentu sarakstā atlasītie dokumenti. Lai eksportētu visus dokumentu, vispirms jāveic ierakstu filtrēšana ar tukšām filtra pazīmēm un atbilstoša dokumentu atlase.

Līdz ar grāmatojumiem tiks eksportēti arī papildus saraksti. Izveidotajā xls failā būs šādas lapas:

* Ieraksti;
* Kontu plāns;
* Darījumu žurnāla pazīmes;
* Papildpazīmes;
* PVN pazīmes;
* Personas;
* Dokumentu veidi;
* Valūtas kursi.

Atverot šo logu tiks uzrādīts eksportējamo ierakstu skaits katrā sarakstā. Sākotnēji eksportējamajos papildsarakstos tiek iekļautas tikai pazīmes, kas ir izmantotas eksportējamajos dokumentos un kontējumos. Ja, piemēram, atlasītajos dokumentos nav izmantots kāds konta plāna konts, tas netiks iekļauts eksportējamajā kontu plānā.

Lai eksportētu pilnus papildsarakstos, logā jānoņem ķeksītis pie **Eksportēt tikai izmantotos datus**.

Nospiežot pogu Eksportēt, programma prasīs norādīt nosaukumu XLS failam, kurā dati tiks eksportēti.

## Datu Imports

**Kā atrast:** Izvēlne *Sistēma → Imports*

Šeit var veikt finanšu moduļa datu importu no Excel xls faila.

Vispirms ir jānorāda Excel fails, no kura tiks importēti dati. To var izdarīt nospiežot pogu **Norādīt failu**. Pēc faila norādīšanas programma veiks faila pārbaudi un tabulā tiks parādīts importējamo ierakstu skaits katram sarakstam (excel lapai). Papildsarakstu ierakstiem programma pārbaudīs vai šāds ieraksts jau ir pieslēgtās saimniecības datos.

No Excel faila tiks izmantoti šādi saraksti:

* Ieraksti;
* Kontu plāns;
* Darījumu žurnāla pazīmes;
* Papildpazīmes;
* PVN pazīmes;
* Personas;
* Dokumentu veidi;
* Valūtas kursi.

Katram sarakstam tabulā tiks norādīti šādi dati:

* Ierakstu skaits xls lapā;
* Ierakstu skaits xls lapā, kas nav pieslēgtās saimniecības datos un ir jāizveido jauns;
* Ierakstu skaits xls lapā, kas ir pieslēgtās saimniecības datos un papildus izmaiņas nav nepieciešamas;
* Ierakstu skaits xls lapā, kas ir pieslēgtās saimniecības datos, bet pašreizējie dati atšķiras no importējamajiem datiem;
* Kļūdainu ierakstu skaits;
* Norāde uz to, kurus saraksta ierakstus importēt.

Vispirms jāpievērš uzmanības tabulas kolonnai ar kļūdaino ierakstu skaitu. Ja kādā sarakstā ir kļūdaini ieraksti, datu imports netiks veikts.

Svarīgi ir pārbaudīt **Maināmo** ierakstu skaitu. Tie ir ieraksti, kuriem saimniecības dati atšķiras no importējamajiem datiem. Piemēram, ja saimniecībai ir konts 2621 ar nosaukumu Banka USD, bet importējamajos datos ir konts 2621 ar nosaukumu Banka RUR, tad šis ieraksts tiks pieskaitīts maināmajiem. Ja attiecīgajam sarakstam tabulā ir norādīts, ka jāimportē tikai **jaunie** ieraksti, tad šādas nesakritības tiks ignorētas. Bet ja ir norādīts, ka jāimportē visi ieraksti, tad pašreizējie dati tiks nomainīti uz importējamajiem.

Papildus loga apakšā ir iespēja atķeksēt atzīmi **Neimportēt dokumentus**. Līdz ar to dokumenti netiks importēti, bet tiks importēti tikai pārējie saraksti. Turklāt, tabulā katram sarakstam var norādīt, ka no tā nekas netiek importēts. Tas dod iespēju importēt tikai atsevišķus norādītos sarakstus.

## Datu bāzes imports

**Kā atrast:** Izvēlne *Sistēma → Datu bāzes imports*

Programmu Klons2 nevar izmantot darbam ar iepriekšējās programmas versijas datu bāzēm. Programma Klons2 piedāvā iespēju pārnest datus no iepriekšējās programmas versijas, kopējot tos no esošajiem datu bāzes failiem uz jauno.

Iepriekšējā programmas Klons versijā finanšu, algu un pamatlīdzekļu uzskaitei tika izmantotas atsevišķas programmas un dati tika glabāti atsevišķos datu bāzes failos. Šajā programmas Klons versijā finanšu, algas, pamatlīdzekļu un noliktavas moduļa datus var glabāt vienā datu bāzē. Lai jaunā datu bāzē importētu iepriekšējos datus, atsevišķi ir jāveic datu imports no esošajiem finanšu, algu un pamatlīdzekļu datu bāzes failiem.

Jāpiebilst, ka viena uzņēmuma uzskaitei joprojām var izmantot atsevišķus datu bāzes failus dažādiem uzskaites moduļiem. Programmas algu un pamatlīdzekļu moduļi ir neatkarīgi no pārējiem moduļiem. Noliktavas modulis ir saistīts ar finanšu moduli, noliktavas dokumentiem tiek veikta automātiskā kontēšana finanšu modulī.

Logā datu bāzes imports ir jānorāda importējamās datu bāzes fails un nospiežot pogu Importēt programma uzsāks datu kopēšanu. Pirms datu importēšanas programma pārbaudīs vai jaunajā datu bāze attiecīgās tabulas ir tukšas. Ja tabulas nav tukšas, var izmantot pogu **Izdzēst esošos datus**.

Uzsākot datu importu jābūt gatavam tam, ka datu imports var aizņemt ilgāku laiku.

Pēc datu importa pabeigšanas, jāpārbauda programmas darba parametri logā **Kā strādāsim?**, jārediģē ziņas par uzņēmumu un kontējumu kontroles parametrus.

Pēdējā versija, kurā ir iekļauti datu bāzes importēšanas rīki ir 2024.11-2. Vēlākās versijās datu bāzes importēšana iespēja nav iekļauta. Lai pārnestu datus uz jauno Klons versiju, nepieciešams lejup lādēt un uzstādīt šo programmas versiju no šīs saites:

<https://github.com/Camel-RD/Klons2a/releases/download/v2024.11.02/setup_klons2.zip>

## Izmest nesaglabātās izmaiņas

Šajā izvēlnē ir komandas nesaglabāto izmaiņu izmešanai atsevišķiem uzskaites moduļiem vai visai datu bāzei.

Pēc datu rediģēšanas programma noteiktos brīžos automātiski mēģina saglabāt veiktās izmaiņas uz datu bāzi. Lietotājs var manuāli pieprasīt datu saglabāšanu, nospiežot pogu Saglabāt, kas parasti ir atrodama rīku joslā loga apakšdaļā. Datu saglabāšanas laikā dažādu iemeslu dēļ var rasties situācija, ka datu saglabāšana nav iespējama. Piemēram, programma neļaus dzēst ierakstu, kas ir izmantots citās tabulās – piemēram, nevar dzēst kontu plāna kontu, ja tas ir izmantots kādā kontējumā. Šādā gadījumā programma rādīs kļūdas paziņojumu, ka datu saglabāšana neizdevās. Šāda kļūda ir ļoti problemātiska mēģinot turpināt darbu ar programmu, jo programma atkārtoti mēģinās saglabāt datus un katru reizi rādīs šo paziņojumu. Vieglākais risinājums šajā situācijā ir izmantot šo rīku **Izmest nesaglabātās izmaiņas**.

Jāņem vērā, ka izmantojot šo rīku, bez problemātiskajām datu izmaiņām, kuru dēļ kļūda ir radusies, var tikt izmestas arī korektas datu izmaiņas, kuras līdz šim brīdim vēl nebija saglabātas. Tāpēc svarīgi pēc šī rīka izmantošanas pārbaudīt pēdējos ievadītos datus, vai tie ir saglabāti un nepieciešamības gadījumā veikt atkārtotu datu ievadi.

Ja arī pēc nesaglabāto izmaiņu izmešanas darbu ar programmu nevar turpināt dēļ kļūdas paziņojumiem, pēdējai risinājums ir aizvērt programmu – ja nepieciešams izmantojot Windows rīkus (Task manager / Uzdevumu pārvaldnieks).

## Atkārtoti ielādēt datus no datu bāzes

Šajā izvēlnē ir komandas, ar kurām var veikt atkārtotu datu ielādi no datu bāzes dažādiem programmas moduļiem. Ar atkārtota datu ielādi esošie uzskaites moduļa dati tiek izmesti no datora atmiņas un tiek ielādēti no jauna no datu bāzes.

Pieslēdzot saimniecību (datu bāzi) programma veic noteiktu datu ielādi no datu bāzes uz datora atmiņu, piemēram, tiek ielādēts kontu plāns, personu saraksts un citas tabulas. Svarīgi ir atcerēties, ka programma nestrādā tieši ar datiem, kas atrodas datu bāzes failos, dati vispirms tiek ielādēti atmiņā, izmaiņas tiek veiktas vispirms datos kas atrodas atmiņā un vēlāk tās tiek saglabātas datu bāzē. Ja datu bāzei ir vairāki vienlaicīgi lietotāji (pieslēgumi Firebird serverim), var rasties tāda situācija, kad viens lietotājs ir saglabājis datu bāzē izmaiņas, bet citam lietotājam tās nav redzamas, jo tās nav ielādētas programmas atmiņā. Šādā situācijā, lai redzētu cita lietotāja veiktās izmaiņas, ir jāveic atkārtota datu ielāde no datu bāzes. Jāpiebilst, ka šis rīks nav jāizmanto visās situācijās – piemēram, jaunākie kontējumu un dokumentu dati tiek ielādēti veicot ierakstu filtrēšanu un dokumentu atlasi. Bet ar ierakstu filtrēšanu un dokumentu atlasi netiek ielādēti, piemēram, pēdējie konta plāna un personu saraksta dati.

# Programmas atbalsts

Programmas autors ir Aivars Ikaunieks (ārpakalpojumu grāmatveža licence AGL0003060). Saziņai var izmantot e-pastu [aivars.ik@gmail.com](mailto:aivars.ik@gmail.com). Īpaši gaidīti ir ieteikumi programmas uzlabošanai vai ziņojumi par programmas nepilnībām un kļūdām.

Programma ir brīvi pieejama un nav ierobežojumu izveidoto datu bāžu skaitam. Iepazīšanos ar programmu var sākt ar testa datu bāzes izveidošanu un dokumentācijas lasīšanu. Izmēģināt dažādas darba vides pielāgošanas iespējas:

* Mainīt programmas krāsu tēmu. Ilglaicīgi strādājot pie spilgta ekrāna ar melniem burtiem uz balta fona var būt apgrūtinoši. Tāpēc programmā Klons ir iespēja nomainīt krāsu tēmu, piemēram uz Tumša 1 ar gaišu tekstu uz tumša fona.
* Mainīt programmas teksta palielinājumu. Programmas iestatījumos ir iespējams nomainīt programmas fonta izmēru. Līdz ar to tiks palielināti vai samazināti visi programmas saskarsmes elementi. Pārsvarā citas grāmatvedības programmas šādu iespēju nepiedāvā un pielāgošana jāveic Windows iestatījumu līmenī. Programma Klons ir veidota, lai būtu ērti strādāt ar salīdzinoši lieliem fonta izmēriem un svarīgi programmas elementi nepaliktu ārpus ekrāna.
* Mainīt tabulu kolonnu platumu. Datu ievades tabulās var mainīt kolonnu platumu un daudzas tabulas (ne visas) norādīto platumu atcerēsies.

Ērtam darbam jāapgūst paātrinātas datu ievades iespējas:

* Ierakstu filtrēšanas un dokumentu atlases iespējas, lai pārslēgtos darbam ar dažādiem dokumentu veidiem – banka, kase, avansa norēķini, ...
* Dokumentu kopēšanas rīks, lai ievadītu jaunu dokumentu uz iepriekšējo dokumentu parauga.
* Ātrā datuma ievades iespējas, ievadot jaunus dokumentus.
* Dokumentu meklēšanas rīks.
* Automātiskā dokumenta summas sadalīšana (PVN izdalīšana, degvielas 50% sadalīšana).
* Datu kopēšana uz Excel tabulu. Programmas tabulās ar peli vai ar klaviatūru (Shift + bultiņas) var iezīmēt nepieciešamās šūnas un ar Ctrl+C vai ar peles labo taustiņu iekopēt tās uz atmiņu un pēc tam ielīmēt (Paste) tās Excel lapā.

Vairāku programmas rīku apguve, iesākot darbu, var sagādāt grūtības. Piemēram, sarežģītāku PVN darījumu kontēšana sākotnēji var šķist nesaprotama. Vai bilances formulu veidošanas un pārbaudes rīki var atšķirties no citās programmās ierastajiem. Pēc iespējas jāizmanto programmas dokumentācija, lai atrastu atbildes uz neskaidrajiem jautājumiem, un jāseko līdzi atskaišu pareizībai. Ja dokumentācijā neizdodas atrast meklētās atbildes, droši jāraksta uz e-pastu [aivars.ik@gmail.com](mailto:aivars.ik@gmail.com). Tāpat, ja ir nepieciešama papildus funkcionalitātes izstrāde, par to var vienoties sazinoties pa e-pastu.